Kommissionens forordning (EF) nr. 2497/2001

af 19. december 2001

om åbning og forvaltning af fællesskabstoldkontingenter for visse fisk og fiskerivarer med oprindelse i Republikken Kroatien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2248/2001 af 19. november 2001 om visse procedurer for anvendelsen af stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Kroatien på den anden side samt af interimsaftalen mellem Det Europæiske Fællesskab og Republikken Kroatien(1), særlig artikel 4 og 5, og

ud fra følgende betragtninger:

(1) Rådet er i færd med at indgå en stabiliserings- og associeringsaftale mellem De Europæiske Fællesskaber og deres medlemsstater på den ene side og Republikken Kroatien på den anden side, i det følgende benævnt "stabiliserings- og associeringsaftalen".

(2) I afventning af afslutningen af de procedurer, der er nødvendige for stabiliserings- og associeringsaftalens ikrafttræden er Rådet ligeledes i færd med at indgå en interimsaftale vedrørende handel og handelsanliggender mellem Det Europæiske Fællesskab på den ene side og Republikken Kroatien på den anden side, i det følgende benævnt "interimsaftalen", der anvendes fra 1. januar 2002.

(3) Interimsaftalen og stabiliserings- og associeringsaftalen fastsætter, at visse fisk og fiskerivarer med oprindelse i Republikken Kroatien kan indføres i Fællesskabet inden for toldkontingenter til nedsat told eller nulsats.

(4) De toldkontingenter, der er fastsat i interimsaftalen og stabiliserings- og associeringsaftalen, er årlige og videreføres for en ubegrænset periode. Kommissionen skal vedtage gennemførelsesforanstaltninger til åbning og forvaltning af fællesskabstoldkontingenterne.

(5) Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(2), senest ændret ved Kommissionens forordning (EF) nr. 993/2001(3), har kodificeret forvaltningsreglerne for toldkontingenter bestemt til anvendelse i kronologisk rækkefølge efter datoerne på toldangivelserne.

(6) Der bør drages særlig omsorg for at sikre, at alle EF-importører har lige og vedvarende adgang til disse kontingenter, og at de for kontingenterne fastsatte satser anvendes uden afbrydelse for al indførsel af de omhandlede varer til medlemsstaterne, indtil kontingenterne er opbrugt. For at sikre en effektiv fælles forvaltning af disse kontingenter er intet til hinder for at bemyndige medlemsstaterne til på kontingentmængderne at trække de nødvendige mængder svarende til den faktiske indførsel. Denne forvaltningsmåde kræver imidlertid et nært samarbejde mellem medlemsstaterne og Kommissionen, og sidstnævnte skal i særdeleshed være i stand til at føre tilsyn med, hvor hurtigt kontingenterne opbruges, og underrette medlemsstaterne derom. For at gøre kommunikationen mellem medlemsstaterne og Kommissionen hurtig og effektiv, bør den så vidt muligt foregå elektronisk.

(7) Denne forordning bør anvendes fra datoen for interimsaftalens ikrafttræden eller midlertidige anvendelse og bør forblive i kraft ved stabiliserings- og associeringsaftalens ikrafttræden.

(8) De i denne forordning fastsatte foranstaltninger er i overensstemmelse med udtalelse fra Toldkodeksudvalget -

UDSTEDT FØLGENDE FORORDNING:

Artikel 1

1. Når varer med oprindelse i Kroatien, der er opført i bilaget, overgår til fri omsætning i Fællesskabet ledsaget af et oprindelsesbevis som omhandlet i oprindelsesprotokollen til interimsaftalen og stabiliserings- og associationsaftalen, skal de være til nedsat told eller til nulsats inden for det årlige fællesskabstoldkontingent opført i nævnte bilag.

2. Toldkontingenterne, der er nævnt i denne artikel, forvaltes af Kommissionen i overensstemmelse med artikel 308a til 308c i forordning (EØF) nr. 2454/93.

3. Hver medlemsstat sikrer importørerne af de pågældende varer lige og vedvarende adgang til toldkontingenterne, så længe restmængderne af kontingenterne tillader det.

4. Kommunikationen mellem medlemsstaterne og Kommissionen vedrørende forvaltningen af toldkontingenterne bør så vidt muligt foregå elektronisk.

Artikel 2

Medlemsstaterne og Kommissionen arbejder nært sammen for at sikre, at denne forordning overholdes.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning anvendes fra 1. januar 2002 og forbliver i kraft ved stabiliserings- og associeringsaftalens ikrafttræden.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. december 2001.

På Kommissionens vegne

Frederik Bolkestein

Medlem af Kommissionen

(1) EFT L 304 af 21.11.2001, s. 1.

(2) EFT L 253 af 11.10.1993, s. 1.

(3) EFT L 141 af 28.5.2001, s. 1.

BILAG

Varebeskrivelsen har kun vejledende karakter, idet præferenceordningen i dette bilag afgøres i henhold til numrene i den kombinerede nomenklatur, og berører ikke reglerne for fortolkningen af den kombinerede nomenklatur. Hvor der er angivet ex KN-koder, afgøres præferenceordningen ved anvendelse af KN-koden og den tilsvarende varebeskrivelse taget som en helhed.

>TABELPOSITION>